उत्तर वैदिक काल में राजा की सम्प्रभुता में वृद्धि हुई तथापि उसे भूस्वामित्व नहीं मिला, क्योंकि राजा को कृषक से केवल भूराजस्व वसूल करने का ही अधिकार था। ऋग्वेद् काल से ही राजा को अपने दायित्व निर्वाह के बदले में प्रजा से बलि या कर पाने का अधिकारी माना जाता था। यह राजा को स्वेच्छापूर्वक दिया गया उपहार होता था। किन्तु इस काल में प्रजा से नियमित कर वसूलने का प्रावधान हो चला था। राजा के लिए विशमता अथवा विश का भक्षक पद का प्रयोग इसका स्पष्ट निर्देश करता है। नियमित राजस्व की वसूली हेतु एक अधिकारी की नियुक्ति की गई, जिसे भागदुध कहा गया है। वैदिक साहित्य से ज्ञात होता है कि कर का मुख्य भार वैश्यों पर था, क्योंकि वैश्य वर्ग पशुपालन, कृषि वाणिज्य-व्यापार एवं विविध शिल्प कर्म द्वारा धनार्जन करता था। राज्य का भाग अन्न तथा पशुओं के रूप में दिया जा सकता था। सम्भवत: आय का सोलहवां भाग राजा को मिलता था। राजा को विश का भक्षण करने वाला, कहे जाने के सन्दर्भ में हाप्किन्स की मान्यता है कि राजा जनता का शोषण करते थे। किन्तु विशमता शब्द के प्रयोग मात्र से आर्थिक शोषण की परिकल्पना नहीं की जा सकती। इसका अभिप्राय (विश+अता) भोगी भी होता है। कहा जा सकता है कि राजा प्रजा के करों का एवं उपहारों का उपभोग करता था। वैदिक साहित्य में ऐसे कोई साक्ष्य नहीं मिलते जिनके आधार पर कहा जा सके कि राजकर अत्यधिक थे। सभा और समिति का भी इस युग में पर्याप्त प्रभाव देखा जा सकता है। उत्तरवैदिक राजनीति पर भी जनजातीय तत्व का प्रभाव देखा जा सकता था। शतपथ ब्राह्मण में एक अनुष्ठान में राजा को यह सलाह दी गई कि वह अपने भाई बन्धुओं के साथ एक ही बरतन में भोजन करें।